Wet verander om bestaansvissers te ondersteun | News24
Wet verander om bestaansvissers te ondersteun
DIE Departement van Landbou, Bosbou en Visserye het volgens minister Senzeni Zokwana die wet ­verander om 'n wettige raamwerk te skep wat bestaansvissers in al vier die kusprovinsies erken.
Hy het die naweek in Port Elizabeth en Humansdorp, as deel van die viering van Wêreld­visserydag, gesê dit sal bydra tot baie noodsaaklike transformasie en ontwikkeling in die bedryf.
"Dit is noodsaaklik dat vissers opleiding ontvang en bemagtig word sodat hulle die drome wat hulle al jare lank koester, kan bewaarheid.
"Nou sal hierdie vissers vir die eerste keer kan verseker dat hulle nie honger ly weens die verouderde wette nie, en sal selfs 'n yslike bydrae kan maak tot ons strewe dat arm mense in Suid-Afrika nie honger hoef te gaan slaap nie.
"Dit is belangrik dat die universiteite van die Oos-Kaap nou saamwerk met die vissersbedryf. Hulle beskik oor baie belangrike inligting wat hulle met die be-dryf kan deel en só help om dit uit te brei.
"Klimaatsverandering en die uitwis van visvoorrade is ­uitdagings wat oorkom moet word om die bedryf volhoubaar te maak vir die toekoms en die nageslag," het Zokwana gesê.
Hy het gesê die oorgrote meerderheid van die miljoene vissers in die wêreld is bestaansvissers en hulle vang gesamentlik meer as die helfte van vis wat wêreldwyd aangewend word vir menslike gebruik.
Zokwana het gesê die departement is besig om bestaans­vissery-regulasies te finaliseer wat sal voorskryf hoe vis-sersregte aan bestaansvissers op 'n mandjiestelsel toegeken sal word.
Hy het bygevoeg dat sy departement, as deel van Operasie Phakisa, die ontwikkeling van klein hawens en sloepe vir bestaansvissers ondersoek.
"Die departement hoop om hiermee 'n yslike duik in armoede binne die bestaansvissersgemeenskappe te maak en om hul ekonomieë te verbeter deur 'n verbeterde waarde- ketting en ook deur toerisme," het Zokwana gesê.
Volgens dr. Serge Raemaekers van die UK speel bestaansvissers 'n belangrike rol in voedselsekerheid en die kultuur van kusdorpies, maar hulle is steeds 'n gemarginaliseerde groep in Suid-Afrika.
"Hulle beskik nie oor regte, 'n sê in die bestuur van hul ­hulpbronne nie, en bemagtiging in die bemarkingsketting nie," het hy gesê.
"Met hierdie stelsel, wat op enige (slim)foon werk, kan die vissers hulself bemagtig deur onder meer hul vangste aan te teken, hul vei- ligheid op see te verbeter en waarde toe te voeg tot hul werk," aldus Raemaekers.